ออสเตรเลียเปิดศูนย์เตือนภัยสึนามิ เพื่อติดตามการเกิดคลื่นยักษ์
ออสเตรเลียเปิดศูนย์เตือนภัยสึนามิ ซึ่งผู้เชี่ยวชาญหวังว่าจะสามารถเชื่อมโยงเข้ากับเครือข่าย ที่มีอยู่ทั่วมหาสมุทรแปซิฟิกและอินเดีย ซึ่งจ
รัฐบาลออสเตรเลียหวังว่าระบบเตือนภัยสึนามิแห่งนี้จะเป็นส่วนหนึ่งของเครือข่ายศูนย์เตือนภัยสึนาม ทั่วบริเวณมหาสมุทรอินเดีย ศูนย์แห่งนี้ตั้งอยู่ที่นครเมลเบิร์น และใช้อุปกรณ์ทุ่นน้ำลึกที่ทันสมัยในการเตือนภัย โดยติดตั้งไว้ 5จุดที่น่านน้ำทางตะวันตกเฉียงเหนือของออสเตรเลีย และอีกหลายแห่งในทะเลโครอล ทางชายฝั่งตะวันออกรวมไปถึงในทะเลทัสมันทางตอนใต้ แบร์รี ดรัมมอนด์เจ้าหน้าที่สำนักจีโอไซน์ของรัฐบาลออสเตรเลีย กล่าวว่าระบบใหม่นี้จะให้ข้อมูลที่ถูกต้องถึงความเสี่ยงที่จะเกิดสึนามิ คุณแบร์รีกล่าวว่า นอกจากศูนย์แห่งนี้ จะสามารถบอกทิศทางที่สึนามิจะพัดเข้าสู่ชายฝั่งของรัฐต่างๆได้แล้ว ยังสามารถบอกถึงระดับความเสี่ยงที่แตกต่างกันของชายฝั่งแต่ละแห่งจากสึนามิเขาบอกว่ายิ่งได้ข้อมูลมากขึ้นเท่าใด ก็จะยิ่งป้องกันการตื่นตระหนก และการนิ่งนอนใจเกินกว่าเหตุได้ อุปกรณ์เฝ้าติดตามที่มีความไวสูงนี้จะช่วยนักวิทยาศาสตร์ระบุตำแหน่งของแผ่นดินไหว ที่สามารถทำให้เกิดสึนามิ รู้ถึงระดับความลึกและความรุนแรง อีกทั้งสามารถให้ข้อมูลของระดับน้ำทะเล และการสั่นไหวไปยังประเทศที่เป็นเกาะในมหาสมุทรแปซิฟิกและญี่ปุ่นได้ นอกจากออสเตรเลียแล้วอินโดนีเซียซึ่งได้รับความเสียหายอย่างหนักจากสึนามิเมื่อ 4 ปีก่อนก็คาดว่าจะมีระบบเตือนภัยล่วงหน้าสึนามิที่เป็นของตนเองภายในปีนี้ เหตุการณ์สึนามิซึ่งเกิดจากแผ่นดินไหวใต้ทะเลที่มีศูนย์กลางอยู่ในมหาสมุทรอินเดียเมื่อวันที่ 26 ธันวาคม 2547ทำให้เกิดคลื่นสูง 30 เมตรพัดถล่มพื้นที่ชายฝั่งหลายแห่งที่ติดมหาสมุทรอินเดียคร่าชีวิตประชาชนไปกว่า 2 แสนคนใน 11 ประเทศ นับเป็นหายนะภัยทางธรรมชาติที่รุนแรงที่สุดครั้งหนึ่งของโลก โดยมีอินโดนีเซีย ไทย อินเดีย และศรีลังกาได้รับความเสียหายหนักที่สุดหลังจากเกิดหายนะภัยครั้งนั้น รัฐบาลของหลายประเทศ และนักวิทยาศาสตร์ จึงเริ่มการติดตั้งเครือข่ายแจ้งเตือนภัยสึนามิบริเวณชายฝั่งที่ติดกับมหาสมุทรอินเดีย จากที่ไม่เคยมีมาก่อนเกิดสึนามิ